CELEX: 32011D1011(01)
Language: fi
Date: 2010-05-12 00:00:00
Title: Valtuuston päätös, tehty 12 päivänä toukokuuta 2010 , joka koskee Euroopan investointipankin työjärjestyksen muuttamista ja jossa otetaan huomioon Lissabonin sopimuksen sekä pankin uuden perussäännön voimaantulon vaikutukset

11.10.2011   
            
            
               FI
            
            
               Euroopan unionin virallinen lehti
            
            
               L 266/1
            
         VALTUUSTON PÄÄTÖS,
   tehty 12 päivänä toukokuuta 2010,
   joka koskee Euroopan investointipankin työjärjestyksen muuttamista ja jossa otetaan huomioon Lissabonin sopimuksen sekä pankin uuden perussäännön voimaantulon vaikutukset
   EUROOPAN INVESTOINTIPANKIN VALTUUSTO, joka
   OTTAA HUOMIOON perussäännön 7 artiklan 3 kohdan h alakohdan, jonka mukaisesti valtuusto hyväksyy pankin työjärjestyksen,
   SEKÄ KATSOO, ETTÄ:
   
               (1)
            
            
               Lissabonin sopimus tuli voimaan 1 päivänä joulukuuta 2009, toisin sanoen seuraavan kuukauden ensimmäisenä päivänä siitä, kun Euroopan unionin kakkien 27 jäsenvaltion ratifioimisasiakirjat oli talletettu Italian tasavallan hallituksen huostaan.
            
         
               (2)
            
            
               Lissabonin sopimuksella muutetaan sopimusta Euroopan unionista ja Euroopan yhteisön perustamissopimusta, joista viimeksi mainittu on nimetty uudelleen Euroopan unionin toiminnasta tehdyksi sopimukseksi.
            
         
               (3)
            
            
               Perussopimusten pöytäkirjaan 5 sisältyvää pankin perussääntöä muutettiin Lissabonin sopimuksen tultua voimaan.
            
         
               (4)
            
            
               Pankin perussäännön muutokset edellyttävät pankin työjärjestyksen muuttamista erityisesti tarkastuskomitean ja havainnoitsijoiden jäsenmäärän tarvittavan lisäyksen sekä näiden roolin uudelleenmäärittelyn osalta.
            
         
               (5)
            
            
               Työjärjestyksen muuttaminen Lissabonin sopimuksen voimaantulon myötä oli myös tarpeen hallintoneuvoston jäsenistöön valittavien asiantuntijoiden ja varajäsenten osalta.
            
         
               (6)
            
            
               Lissabonin sopimus myös edellyttää työjärjestyksessä viittausta pankin asiakirjojen julkista saatavuutta koskeviin sääntöihin.
            
         
               (7)
            
            
               Artiklat ja viittaukset Euroopan unionin toiminnasta tehdyn sopimuksen artikloihin oli tarpeen numeroida uudelleen.
            
         
               (8)
            
            
               Perussäännön 12 artiklan 1 kohdassa määrätään tarkastuskomitean jäsenmäärän lisäämisestä kolmesta kuuteen, ja näin ollen oli tarpeen toteuttaa väliaikaistoimenpiteitä kolmen uuden jäsenen nimittämiseksi,
            
         PÄÄTTI 12 päivänä toukokuuta 2010 pankin työjärjestyksen 5 artiklan mukaista kirjallista menettelyä noudattaen hallintoneuvoston esityksen pohjalta, että:
   
               1.
            
            
               Pankin työjärjestystä muutetaan hallintoneuvoston esityksen mukaisesti, ja se on tästä lähtien sellaisena kuin se esitetään tämän tiedonannon liitteessä.
            
         
               2.
            
            
               Muutettu työjärjestys tulee voimaan tämän päätöksen vahvistamispäivästä lukien.
            
         
               3.
            
            
               Työjärjestys julkaistaan Euroopan unionin virallisessa lehdessä.
            
         
               4.
            
            
               Tarkastuskomiteassa tällä hetkellä toimivat kolme havainnoitsijaa nimitetään kyseisen komitean jäseniksi toimikaudeksi, joka on kolme vuotta pidempi kuin heidän nykyisin jäljellä oleva toimikautensa havainnoitsijoina.
            
         
               5.
            
            
               Tämä päätös julkaistaan Euroopan unionin virallisessa lehdessä.
            
         
      
         
            Valtuuston puolesta
         
         
            Puheenjohtaja
         
         I. ŠIMONYTĖ
         
            Sihteeri
         
         A. QUEREJETA
      
   
   
      LIITE
      
         Euroopan investointipankin työjärjestys jonka valtuusto on hyväksynyt 4. joulukuuta 1958 ja jota on muutettu valtuuston päätöksellä 15. tammikuuta 1973, 9. tammikuuta 1981, 15. helmikuuta 1986, 6. huhtikuuta 1995, 19. kesäkuuta 1995, 9. kesäkuuta 1997, 5. kesäkuuta 2000, 7. maaliskuuta 2002, 1. toukokuuta 2004 ja 12. toukokuuta 2010
      
      I   LUKU
      
         VARAINHOITOVUOSI
      
      1 artikla
      Pankin varainhoitovuosi alkaa kunkin vuoden tammikuun 1 päivänä ja päättyy 31 päivänä joulukuuta.
      II   LUKU
      
         VALTUUSTO
      
      2 artikla
      1.   Puheenjohtaja kutsuu valtuuston koolle joko omasta aloitteestaan tai valtuuston jäsenen pyynnöstä. Pankin pääjohtaja (jäljempänä hallituksen puheenjohtajana) voi omasta aloitteestaan tai hallintoneuvoston pyynnöstä pyytää valtuuston puheenjohtajaa kutsumaan valtuuston koolle.
      2.   Valtuusto pitää vuosittaisen istunnon tarkastaakseen vuosikertomuksen ja tilinpäätöksen (joka käsittää taseen, tuloslaskelman, erittelyn erityisestä pääluokasta, näiden liitteenä ilmoitettavat tiedot mukaan lukien konsolidoitu tilinpäätös) ja kaikki muut laskelmat, joita pidetään tarpeellisena pankin taloudellisen aseman ja toiminnan tuloksen arvioimista varten
      3.   Hallituksen jäsenet voidaan kutsua osallistumaan valtuuston istuntoihin. Hallintoneuvoston, hallituksen ja tarkastuskomitean jäsenet osallistuvat siihen vuosittaiseen valtuuston istuntoon, jossa tarkastetaan vuosikertomus ja tilinpäätös.
      3 artikla
      1.   Kutsut valtuuston istuntoihin on toimitettava vähintään 30 päivää ennen istuntoa.
      2.   Valtuuston jäsenten on saatava esityslista ja siihen liittyvät asiakirjat haltuunsa vähintään 20 päivää ennen istuntoa.
      3.   Kukin valtuuston jäsen voi pyytää asian ottamista valtuuston istunnon esityslistalle toimittamalla pyyntönsä kirjallisena valtuuston puheenjohtajalle vähintään 15 päivää ennen istuntoa.
      4.   Edellisissä kohdissa annetuista määräajoista voidaan poiketa, jos kaikki valtuuston jäsenet antavat siihen suostumuksensa tai silloin, kun kysymyksessä on odottamaton tai kiireellinen tapaus, valtuuston puheenjohtajan toimesta, kun hallituksen puheenjohtaja sitä pyytää.
      4 artikla
      Valtuusto tekee päätöksensä Euroopan investointipankin perussäännön (jäljempänä ‧perussääntö‧) 8 artiklan mukaisesti.
      5 artikla
      1.   Valtuuston puheenjohtaja ja hallintoneuvoston puheenjohtaja voivat järjestää päätöksistä joko kirjallisen tai sähköisen etä-äänestyksen.
      Päätökset katsotaan tehdyiksi valtuuston sihteeristön vastaanotettua riittävän määrän puoltavia ääniä.
      2.   Kirjallinen tai sähköinen etä-äänestys, soveltuvin osin hiljaisella hyväksynnällä, on noudatettu normaali menettely, jolla hallintoneuvoston, hallituksen ja tarkastuskomitean jäsenet nimitetään tehtäviinsä.
      3.   Lukuun ottamatta sellaisia alueita, joissa vaaditaan yksimielisyys tai määräenemmistö, valtuusto voi, hallintoneuvoston asiaa koskevasta ehdotuksesta, tehdä päätöksiä ilman erillistä menettelyä hiljaisella hyväksynnällä. Päätös katsotaan tehdyksi hiljaisella hyväksynnällä enintään kuuden viikon kuluessa siitä, kun ilmoitus päätöksestä on toimitettu, jolleivät puolet valtuuston jäsenistä tai se määrä jäseniä, joka edustaa yli puolta pankin merkitystä pääomasta ole ilmoittaneet vastustavansa ehdotusta tai toimea.
      Kukin valtuuston jäsen voi vaatia hiljaisen hyväksynnän menettelyn keskeyttämistä.
      6 artikla
      Kukin valtuuston jäsen voi saada yhdeltä muulta jäseneltä kirjallisen valtuutuksen tämän edustamiseen valtuuston istunnossa ja äänestämiseen tämän puolesta.
      7 artikla
      1.   Kukin valtuuston jäsen hoitaa vuorollaan valtuuston puheenjohtajan tointa Euroopan unionin neuvoston vahvistaman EU:n jäsenvaltioiden protokollajärjestyksen mukaisesti.
      2.   Valtuuston jäsenen puheenjohtajan toimikausi alkaa sitä vuosittaista istuntoa seuraavana päivänä, jossa hyväksytään kuluneen varainhoitovuoden vuosikertomus ja tilinpäätös. Puheenjohtajan toimikausi päättyy seuraavan vuosittaisen istunnon lopussa.
      8 artikla
      Valtuuston käsittelyistä laaditaan pöytäkirja. Sen allekirjoittavat kyseisen istunnon puheenjohtaja ja sihteeri.
      9 artikla
      Kullakin valtuuston jäsenellä on oikeus käyttää jotakin Euroopan unionin virallisista kielistä. Hän voi pyytää kaikki valtuustossa käsiteltäviin asioihin liittyvät asiakirjat laadittaviksi valitsemallaan kielellä.
      10 artikla
      Valtuustolle tarkoitettu kirjeenvaihto osoitetaan valtuuston sihteeristölle pankin kotipaikkaan.
      III   LUKU
      
         HALLINTONEUVOSTO
      
      11 artikla
      1.   Hallintoneuvosto kokoontuu vähintään kuusi kertaa vuodessa ja vahvistaa jokaisessa kokouksessa seuraavan istuntonsa päivämäärän.
      2.   Puheenjohtaja kutsuu hallintoneuvoston koolle ennen sovittua päivää, jos yksi kolmasosa äänioikeutetuista jäsenistä sitä pyytää tai jos puheenjohtaja katsoo siihen olevan aihetta.
      3.   Hallintoneuvosto, osana toimivaltaansa kuuluvaa päätöksentekoa tämän työjärjestyksen 18 artiklan mukaisesti, asettaa keskuudestaan palkkavaliokunnan, jonka tehtävänä on valmistella etukäteen nimettyjä asioita neuvoa-antavien lausuntojen antamiseksi hallintoneuvostolle edistämään ja helpottamaan päätöksentekomenettelyä.
      Osana toimivaltaansa kuuluvaa päätöksentekoa tämän työjärjestyksen 18 artiklan mukaisesti hallintoneuvosto voi päättää riskienhallintavaliokunnan ja sijoituspolitiikkavaliokunnan (Equity Participation Policy Committee) perustamisesta, joiden jäsenet nimitetään ja joiden työjärjestys vahvistetaan heti perustamisensa jälkeen. Nämä komiteat antavat neuvoa-antavia lausuntoja hallintoneuvostolle edistämään ja helpottamaan päätöksentekomenettelyä.
      Tässä kohdassa tarkoitetut valiokunnat koostuvat joistakin hallintoneuvoston jäsenistä ja näiden varajäsenistä.
      Valiokunnissa hallituksen puheenjohtaja toimii puheenjohtajana ja pääsihteeri vastaa edellä mainittujen valiokuntien sihteeristötehtävistä.
      4.   Hallintoneuvosto asettaa keskuudestaan eettisen ja säännönmukaisen toiminnan toimikunnan, joka koostuu kolmesta vapaaehtoisesti toimikuntaan osallistuvasta pitkäaikaisesta jäsenestä, sekä tarkastuskomitean puheenjohtajasta. Toimikunnan puheenjohtajana toimii hallintoneuvoston pitkäaikaisin jäsen. Eettisen ja säännönmukaisen toiminnan toimikunta ratkaisee hallintoneuvoston tai hallituksen jäsenen tai entisen jäsenen mahdolliset eturistiriidat. Se soveltaa valtuuston hyväksymiä säännöksiä siitä, minkälainen toiminta on ristiriidassa jäsenen tai varajäsenen tehtävien kanssa. Toimikunta antaa hallintoneuvostolle ja valtuustolle tiedon tehdyistä päätöksistä.
      Päävastuullinen lakien ja sääntöjen noudattamisen valvoja Chief Compliance Officer osallistuu ilman äänioikeutta toimikunnan kokouksiin.
      Valtuusto hyväksyy eettisen ja säännönmukaisen toiminnan toimikunnan toimintasäännöt.
      12 artikla
      1.   Kutsut hallintoneuvoston istuntoihin on tavallisesti toimitettava vähintään 15 päivää ennen istuntoa. Kutsuun on liitettävä tulevan istunnon yksityiskohtainen esityslista.
      2.   Esityslistalle merkittyihin asioihin liittyvien asiakirjojen tulee olla hallintoneuvoston jäsenten saatavissa vähintään kymmenen työpäivää ennen kokousta. Pankki voi käyttää sähköisiä viestintävälineitä.
      3.   Kukin hallintoneuvoston jäsen voi pyytää asian ottamista istunnon esityslistalle toimittamalla pyyntönsä kirjallisena hallintoneuvoston puheenjohtajalle vähintään viisi päivää ennen istuntoa.
      4.   Kun kysymyksessä on odottamaton tai kiireellinen tapaus, puheenjohtaja voi kutsua hallintoneuvoston koolle viipymättä. Päätöksistä voidaan myös järjestää joko kirjallinen tai sähköinen etä-äänestys. Puheenjohtaja voi myös noudattaa hiljaisen hyväksynnän menettelyä hallintoneuvoston antamien määräysten mukaisesti.
      13 artikla
      Kullakin hallintoneuvoston jäsenellä on oikeus käyttää jotakin Euroopan unionin virallisista kielistä. Hän voi pyytää kaikki hallintoneuvostossa käsiteltäviin asioihin liittyvät asiakirjat laadittaviksi valitsemallaan kielellä.
      14 artikla
      1.   Varajäsenet saavat osallistua hallintoneuvoston kokouksiin. Jonkin valtion tai usean valtion yhteisellä sopimuksella taikka komission nimeämät varajäsenet voivat toimia kyseisen valtion, usean valtion yhteisellä sopimuksella taikka komission nimeämien jäsenten sijaisina. Varajäsenillä on äänioikeus vain silloin kun he toimivat yhden tai useamman jäsenen sijaisina tai kun he ovat tämän artiklan 5 kohdan mukaisesti saaneet tätä varten valtuudet.
      2.   Milloin perussäännön 9 artiklan 2 kohdassa määrätään, että jäsenvaltio nimeää yhden hallintoneuvoston jäsenen ja kaksi varajäsentä, jäsenen on ilmoitettava, kumpi varajäsenistä ensisijaisesti asetetaan hänen tilalleen hänen ollessaan estynyt hoitamasta tehtäviään. Muutoin sovelletaan seuraavassa kappaleessa annettuja sääntöjä.
      3.   Milloin perussäännön 9 artiklan 2 kohdassa määrätään, että usea jäsenvaltio, kukin jäsenvaltio erikseen, nimeää yhden hallintoneuvoston jäsenen ja jäsenvaltiot nimeävät yhdessä useita varajäseniä, varajäsen, joka kutsutaan hoitamaan jäsenen tehtäviä tapauksissa, joissa hän on estynyt, määräytyy, jos tehtäviä ei ole nimenomaisesti siirretty, seuraavan järjestyksen mukaisesti:
      
                  a)
               
               
                  varajäsenten nimeämisen tai nimittämisen yhteydessä määritelty varajäsen;
               
            
                  b)
               
               
                  pitkäaikaisin varajäsen;
               
            
                  c)
               
               
                  iältään vanhin varajäsen.
               
            4.   Jos hallintoneuvoston jäsen toimikautensa kestäessä lopettaa tehtävät tai kuolee, hänen tilalleen kutsutaan varajäsen, joka määräytyy edellisen kappaleen kohdissa a), b) ja c) määrättyjen sääntöjen mukaisesti, kunnes valtuusto nimittää uuden jäsenen.
      5.   Jos jäsen ei estyneenä ollessaan voi asettaa tilalleen varajäsentä, hän voi siirtää äänensä kirjallisesti toiselle hallintoneuvoston jäsenelle.
      6.   Hallintoneuvoston jäsenellä voi olla enintään kaksi ääntä.
      15 artikla
      1.   Perussäännön 10 artiklan 2 kohdassa tarkoitetun päätösvaltaisuuden edellytyksenä on, että vähintään 18 hallintoneuvoston jäsentä on läsnä.
      2.   Hallintoneuvosto tekee päätöksensä perussäännön 10 artiklan 2 kohdan mukaisesti.
      3.   Perussäännön 19 artiklan 5 kohdassa ja 6 kohdassa mainitulla päätöksenteon yksimielisyydellä tarkoitetaan kaikkien läsnä olevien tai edustettuina olevien ja kyseiseen päätöksentekoon puoltavasti äänestämällä osallistuvien äänivaltaisten jäsenten puoltavaa ääntä.
      16 artikla
      1.   Perussäännön 9 artiklan 2 kohdan neljännen alakohdan mukaisesti hallintoneuvosto valitsee jäsenistöönsä kuusi äänioikeutta vailla olevaa asiantuntijaa: kolme näistä jäseniksi ja kolme varajäseniksi.
      2.   Hallituksen puheenjohtaja tekee hallintoneuvostolle ehdotuksensa jäsenehdokkaista ja varaehdokkaista hallintoneuvoston jäsenten toimikautta vastaavaksi ajaksi.
      3.   Nämä ehdokkaat valitaan henkilöiden joukosta, joilla on korkeatasoista ammattitaitoa ja näyttöä kokemuksesta pankin eri toimintasaroilla.
      4.   Hallintoneuvosto hyväksyy hallituksen puheenjohtajan ehdotuksen perussäännön 10 artiklan 2 kohdan ensimmäisessä lauseessa määrätyn menettelyn mukaisesti.
      5.   Asiantuntijoilla on äänioikeutta vailla oleville hallintoneuvoston jäsenille kuuluvat oikeudet ja heitä sitovat samat velvollisuudet.
      17 artikla
      Hallintoneuvoston kokouksista laaditaan pöytäkirja. Sen allekirjoittavat kyseisen kokouksen puheenjohtaja ja sen kokouksen puheenjohtaja, jossa pöytäkirja hyväksytään, sekä kokouksen sihteeri.
      18 artikla
      1.   Perussäännön 9 artiklan 1 kohdan mukaisesti hallintoneuvosto käyttää toimivaltaansa seuraavissa asioissa:
      
                  —
               
               
                  se määrää hallituksen laatiman ehdotuksen perusteella ehdot, jotka muodostavat pankin myöntämän rahoituksen, takaustoiminnan ja ottolainauksen yleiset periaatteet erityisesti hyväksymällä korkojen, palkkioiden ja muiden maksujen määräytymisen perusteet;
               
            
                  —
               
               
                  se hyväksyy hallituksen laatiman ehdotuksen perusteella periaatepäätökset pankin johtamisesta;
               
            
                  —
               
               
                  se vastaa siitä, että EIP-ryhmän toimintaperiaatteet ja toiminnot ovat johdonmukaisia;
               
            
                  —
               
               
                  se hyväksyy rahoitus- ja takaustoimet, jotka hallitus esittää käsiteltäviksi;
               
            
                  —
               
               
                  se antaa hallitukselle valtuudet hoitaa ottolainausta sekä tähän liittyviä varainhallinnan toimintaa ja johdannaistoimintaa laatimiensa globaalien ohjelmien mukaisesti;
               
            
                  —
               
               
                  se valvoo pankin rahoituksen tasapainoa ja riskienarviointimenettelyjä;
               
            
                  —
               
               
                  se päättää pankin johtamiseen liittyvistä keskeisistä asiakirjoista, jotka hallitus on laatinut – nimenomaisesti toimintasuunnitelmasta, vuosittaisesta talousarviosta ja tilinpäätöksistä, mukaan lukien konsolidoitu tilinpäätös – ja soveltuvin osin niiden toteuttamisesta;
               
            
                  —
               
               
                  se tutkii kaikki hallituksen esitykset, jotka annetaan hyväksyttäväksi valtuustolle;
               
            
                  —
               
               
                  se hyväksyy pankin erityismääräykset asiakirjojen julkisesta saatavuudesta;
               
            
                  —
               
               
                  se päättää asiantuntijoihin sovellettavista määräyksistä;
               
            
                  —
               
               
                  se hyväksyy tarkastuskomiteaa kuultuaan pankin tilinpäätökseen sovellettavat tilinpäätöksen laatimisperusteet.
               
            2.   Yleisesti se vastaa siitä, että pankkia johdetaan asianmukaisesti perustamissopimuksen, perussäännön, valtuuston antamien suuntaviivojen ja pankin toimintoja koskevien muiden säännösten mukaisesti, kun pankki toteuttaa perustamissopimuksessa annettua tehtäväänsä. Käyttäessään toimivaltaansa hallintoneuvosto voi pyytää hallitusta tekemään aloitteen ehdotusten tekemisestä.
      3.   Se voi määräenemmistöllä tehdyn päätöksen perusteella siirtää tiettyjä toimivaltuuksiaan hallitukselle. Se määrittää toimivaltuuksien siirron edellytykset ja yksityiskohtaiset menettelyt ja valvoo sen toteuttamista.
      4.   Se käyttää perussäännön nojalla sille annettuja kaikkia muita toimivaltuuksia ja antaa hallitukselle tekemiensä sääntöjen ja päätösten osalta asiaa koskevan täytäntöönpanovallan, koska hallitus, perussäännön 11 artiklan 3 kohdan mukaisesti, vastaa puheenjohtajan alaisena ja hallintoneuvoston valvonnassa pankin juoksevien asioiden hoitamisesta.
      19 artikla
      1.   Hallintoneuvoston jäsenet ovat oikeutettuja matka- ja oleskelukulukorvaukseen hallintoneuvoston kokouksiin osallistumisen perusteella.
      2.   Valtuusto vahvistaa hallintoneuvoston jäsenten ja varajäsenten kokouspalkkion suuruuden.
      IV   LUKU
      
         HALLITUS
      
      20 artikla
      1.   Hallitus toimii pankin pysyvänä edustuselimenä ja päättävänä elimenä, tämän kuitenkaan rajoittamatta pankin perussäännön määräysten soveltamista.
      2.   Se kokoontuu pankin asioiden hoidon sitä vaatiessa.
      21 artikla
      1.   Hallituksen tekemät päätökset ja antamat lausunnot ovat sitovia silloin, kun vähintään viisi sen jäsenistä on läsnä.
      2.   Pääjohtaja toimii puheenjohtajana hallintoneuvoston kokouksissa, tämän työjärjestyksen 11 artiklan 3 kohdan mukaisesti perustetuissa valiokunnissa ja hallituksessa. Jos hallituksen puheenjohtaja on estynyt, on sairas tai on olemassa mahdollinen eturistiriita tai eturistiriidan mahdollisuus, hänen sijalleen tulee hallintoneuvoston pitkäaikaisin varapääjohtajajäsen. Kun kahdella tai useammalla varapääjohtajalla on yhtä pitkä hallintoneuvostossaoloaika, puheenjohtajan sijalle tulee iältään vanhin jäsen.
      3.   Päätökset tehdään yksinkertaisella enemmistöllä kokouksessa läsnä olevien jäsenten annetuista äänistä. Kullakin hallituksen jäsenellä on yksi ääni. Äänten mennessä tasan hallituksen jäsenten äänestyksessä puheenjohtajan ääni ratkaisee.
      4.   Hallitus voi siirtää hallituksen puheenjohtajalle tai yhdelle taikka useammalle varapääjohtajalle toimivallan hyväksyä johtamis- ja hallintotoimenpiteitä valtuutuspäätöksessä mainituin rajoituksin ja edellytyksin. Näin tehdyt päätökset on viipymättä ilmoitettava hallitukselle.
      Hallitus voi siirtää yhteisesti hallituksen puheenjohtajalle ja yhdelle taikka useammalle varapääjohtajalle toimivallan hyväksyä muita toimenpiteitä valtuutuspäätöksessä määrätyin rajoituksin ja edellytyksin, jos päätöksen tekeminen olosuhteet huomioon ottaen ei ole mahdollista kokouksessa. Näin tehdyt päätökset on viipymättä ilmoitettava hallitukselle.
      5.   Hallitus voi äänestää päätöksistä ja hyväksyä päätöksiä joko kirjallisen tai sähköisen etä-äänestyksen tai kirjeenvaihdon avulla. Hallitus voi myös käyttää hiljaista hyväksyntää ja poikkeuksellisissa olosuhteissa turvautua teleneuvotteluihin määräämiensä ehtojen mukaisesti.
      22 artikla
      Sihteeri koostaa hallituksen kokouksessa käsitellyt asiat pöytäkirjaan, jonka kaikki kokouksessa läsnä olleet hallituksen jäsenet allekirjoittavat.
      23 artikla
      1.   Hallitus, perussäännön 11 artiklan 3 kohdan ja 7 kohdan mukaisesti, on toimivaltainen antamaan ja panemaan täytäntöön pankin osastojen organisaatiota ja toimintaa koskevat hallintosäännöt, myös henkilöstöjohtamisen, henkilöstösääntöjen ja vastaavien oikeuksien ja velvollisuuksien osalta, sanotun kuitenkaan rajoittamatta pankin henkilöstön käytännesääntöjen (Staff Regulations) soveltamista. Hallituksen on ilmoitettava näistä asioista hallintoneuvostolle.
      2.   Hallitus on myös toimivaltainen samoin ehdoin ja edellytyksin tekemään kaikki sopimukset pankin työntekijöiden kanssa.
      3.   Edellä esitetyn puitteissa hallituksen puheenjohtajalla on oikeus päättää kaikista yksittäisistä henkilöstöasioista, toteuttaa kompromissiratkaisuja, sovitella erimielisyyksiä, tehdä sopimuksia ja yleensä tehdä kaikki se, mikä pankin etujen turvaamiseksi on välttämätöntä ja tarpeellista perussäännön 11 artiklan 7 kohdan mukaisesti.
      V   LUKU
      
         TARKASTUSKOMITEA
      
      24 artikla
      1.   Perussäännön 12 artiklan määräysten mukaisesti tarkastuskomitea (jäljempänä ‧komitea‧) tarkastaa vuosittain pankin toiminnan ja kirjanpidon asianmukaisuuden.
      2.   Se vastaa pankin tilien tarkastuksesta.
      3.   Se tarkastaa, että pankin toiminta noudattaa parhaita pankkikäytäntöjä organisaatioon sovellettavien määräysten mukaisesti.
      25 artikla
      1.   Komitea kokoontuu vähintään kerran vuodessa yhdessä hallituksen kanssa käsittelemään komitean toiminnan tuloksia viimeiseltä varainhoitovuodelta sekä kuluvan varainhoitovuoden työsuunnitelman.
      2.   Kunkin varainhoitovuoden lopussa ja viimeistään kuusi viikkoa ennen tämän työjärjestyksen 2 artiklan 2 kohdassa tarkoitettua vuosikokousta komitealle on toimitettava hallintoneuvoston ehdotus vuosikertomukseksi sekä tilinpäätökseksi.
      3.   Komitean on kolmen viikon kuluessa näiden asiakirjojen vastaanottamisesta ja suoritettuaan tarpeellisen määrän tarkoitukseen soveltuvia tarkastustoimenpiteitä sekä saatuaan hallitukselta vakuutuksen siitä, että pankin sisäiset valvontajärjestelmät, riskienhallinta ja hallinto ovat tehokkaita, ja tutkittuaan ulkoisten tilintarkastajien kertomuksen, toimitettava hallituksen puheenjohtajalle lausunto, jossa se vahvistaa, että tarkastuksen perusteella ja käsityksensä mukaan:
      
                  —
               
               
                  pankin toiminta on ollut asianmukaista ja erityisesti riskienhallinnan ja -seurannan pääperiaatteita on noudatettu;
               
            
                  —
               
               
                  komitea on tarkastanut, että pankin toimet on toteutettu tarkoituksenmukaisesti ja kirjanpito järjestetty ja hoidettu asianmukaisesti. Tätä varten se on tarkastanut, että pankin toiminta on ollut perussäännössä ja tässä työjärjestyksessä vahvistettujen sääntöjen ja menettelyjen mukaista.
               
            
                  —
               
               
                  komitea vahvistaa, että tilinpäätös ja kaikki hallintoneuvoston laatimaan tilinpäätökseen sisältyvä tilinpäätösinformaatio antavat oikean ja riittävän kuvan pankin rahoitusasemasta sen varojen ja sitoumusten osalta sekä sen toiminnan tuloksista ja kassavirroista kyseisellä tilikaudella. Se on velvollinen antamaan samanlaisen vahvistuksen myös konsolidoidun tilinpäätöksen osalta.
               
            4.   Jos komitea katsoo, ettei se voi antaa tällaista lausuntoa, sen on toimitettava hallituksen puheenjohtajalle samassa määräajassa tiedonanto, joka sisältää perustelut lausunnon antamatta jättämiselle.
      5.   Komitean lausunto tulee saattaa valtuuston tietoon hallintoneuvoston vuosikertomuksen liitteenä.
      6.   Komitean tulee osoittaa valtuustolle yksityiskohtainen kertomus viimeisen varainhoitovuoden toiminnastaan, johon sisältyy vahvistus siitä, että pankin toiminta noudattaa parhaita pankkikäytäntöjä organisaatioon sovellettavien määräysten mukaisesti, ja jonka jäljennös lähetetään hallintoneuvoston ja hallituksen jäsenille. Komitean kertomus tulee lähettää valtuustolle yhdessä hallintoneuvoston vuosikertomuksen kanssa.
      26 artikla
      1.   Komitealla on oikeus saada pankin kirjanpito ja tilit sekä kaikki tositteet ja asiakirjat, ja se voi pyytää nähtäväkseen kaiken muun aineiston, jota se pitää tarpeellisena tarkastustehtävän hoitamiseksi. Pankin osastojen on annettava sellaista selvitystä ja apua, jota komitea pyytää.
      2.   Komitea myös käyttää apunaan ulkopuolisia tilintarkastajia, jotka se määrää neuvoteltuaan asiasta hallituksen kanssa, ja joille sillä on valtuudet antaa hoidettavaksi pankin tilinpäätöstietojen varsinaisen tarkastustehtävän. Tässä tarkoituksessa se arvioi vuosittain päätöksen kohteena olevan ulkoisen tilintarkastuksen luonteen ja laajuuden sekä käytettävät tarkastusmenettelyt. Se myös tutkii tällaisen tarkastuksen tulokset ja johtopäätökset myös kaikkien huomautusten ja suositusten osalta. Pankki laatii viivytyksettä ulkopuolisten tilintarkastajien toimeksiantokirjeen komitean määräämien ehtojen mukaisesti.
      3.   Komitea myös tarkastaa vuosittain pankin sisäisen tarkastuksen työsuunnitelman, tarkastustyön kattavuuden ja tulokset.
      4.   Se varmistaa, että sisäisen tarkastuksen ja ulkopuolisten tilintarkastajien välinen yhteistoiminta on toimivaa. Tarpeen vaatiessa komitea voi käyttää apunaan myös muita asiantuntijoita.
      5.   Komitean käsittelyt ovat päteviä ainoastaan, jos komitean jäsenten enemmistö on läsnä. Tämän työjärjestyksen 25 artiklan tarkoittamaa lausuntoa ja kertomusta lukuun ottamatta, jotka voidaan hyväksyä vain yksimielisesti, kaikki komitean päätökset vaativat komitean jäsenten enemmistön suostumuksen. Äänten mennessä tasan komitean jäsenten äänestyksessä puheenjohtajan ääni ratkaisee.
      6.   Komitean puheenjohtaja voi järjestää päätöksistä joko kirjallisen tai sähköisen etä-äänestyksen.
      7.   Komitea päättää itsenäisesti kaikista muista toimintasäännöistä.
      8.   Komitean jäsenet eivät saa ulkopuolisille henkilöille tai elimille ilmaista mitään sellaista tietoa, jonka ovat saaneet tietoonsa tarkastusta suorittaessaan. Tämä velvoite koskee myös ulkopuolisia tilintarkastajia, jotka komitea on määrännyt tämän artiklan toisen kohdan mukaisesti.
      27 artikla
      1.   Komitean jäsenet nimittää valtuusto. Jäsenten toimikausi kestää kuusi perättäistä varainhoitovuotta. Komitean jäsentä ei voida toimikauden päättymisen jälkeen nimetä eikä valita uudelleen. Yksi komitean jäsen vaihtuu vuosittain.
      2.   Jäsenet valitaan henkilöistä, jotka täyttävät kaikki heihin sovellettavat riippumattomuus-, pätevyys- ja rehellisyysvaatimukset. Jäsenillä on oltava finanssi-, tilintarkastus- tai pankkivalvonnan asiantuntemus yksityiseltä tai julkiselta sektorilta siten, että he yhdessä edustavat monipuolisesti asiantuntijuutta.
      3.   Komitean jäsenen toimikausi päättyy sinä päivänä, jona valtuusto hyväksyy vuosikertomuksen sekä tilinpäätöksen taseen ja tuloslaskelman. Uusien jäsenten toimikausi alkaa sitä seuraavana päivänä.
      4.   Valtuusto voi määräenemmistöllä erottaa komitean jäsenen tehtävästään, jos se katsoo, että jäsen ei enää täytä niitä vaatimuksia, joita hänen tehtävänsä edellyttävät.
      5.   Komitean puheenjohtajana toimii vuorotellen vuoden kerrallaan se jäsen, jonka toimikausi päättyy sen päivän lopussa, jona valtuusto hyväksyy pankin vuosikertomuksen ja tilinpäätöksen.
      6.   Valtuusto, hallituksen puheenjohtajan ja tarkastuskomitean puheenjohtajan yhteisen ehdotuksen perusteella voi nimittää enintään kolme havainnoitsijaa yhdeksi kuusivuotiskaudeksi, eikä nimitys toiselle kaudelle ole mahdollista. Heidät nimitetään etenkin pankkivalvontaa koskevan erityisen pätevyytensä, kyvykkyytensä ja kokemuksensa perusteella. He avustavat komiteaa tälle asetettujen tehtävien ja velvollisuuksien suorittamisessa osallistumalla komitean työskentelyyn. Komitean varsinaiset jäsenet voivat antaa tietyt erityistehtävät, kuten kokousten valmisteluun liittyvät tutkimukset, havainnoitsijoiden tehtäväksi.
      28 artikla
      Jos komitean jäsen kuolee, eroaa tai erotetaan taikka jos komitean jäsenen paikka muusta syystä tulee avoimeksi, valtuusto nimittää enintään kolmen kuukauden kuluessa uuden jäsenen hänen tilalleen jäljellä olevaksi toimikaudeksi.
      29 artikla
      Valtuusto vahvistaa komitean jäsenille sekä havainnoitsijalle maksettavan palkkion suuruuden. Komitean jäsenen tehtävän hoitamisesta aiheutuvat matka- ja oleskelukulut korvataan samoin perustein kuin hallintoneuvoston osalta.
      VI   LUKU
      
         SIHTEERISTÖ
      
      30 artikla
      Pankin pääsihteeri tuottaa valtuuston, hallintoneuvoston, hallituksen ja tarkastuskomitean sihteeripalvelut. Hän myös tuottaa sihteeripalvelut hallintoneuvoston keskuudestaan asettamille komiteoille sekä Euroopan unionin tai muiden elinten mandaattien mukaisesti perustetuille yksiköille, jos mandaatti määrää, että pankki tuottaa nämä palvelut.
      VII   LUKU
      
         PANKIN HENKILÖSTÖ
      
      31 artikla
      Hallintoneuvosto määrää pankin henkilöstösäännöistä. Hallitus vahvistaa menettelyt sääntöjen täytäntöön panemiseksi tämän työjärjestyksen 23 artiklan mukaisesti.
      32 artikla
      1.   Jos pankki asetetaan selvitystilaan, valtuusto huolehtii pankin henkilöstön oikeuksien suojaamisesta.
      2.   Jos kysymyksessä on odottamaton tai kiireellinen tapaus, hallitus toteuttaa viipymättä tarpeellisiksi katsomansa toimenpiteet ja tiedottaa tästä viipymättä hallintoneuvostolle.
      VIII   LUKU
      
         LOPPUSÄÄNNÖKSET
      
      33 artikla
      1.   Tämä työjärjestys sekä työjärjestyksen muutokset tulevat voimaan niiden hyväksymispäivänä.
      2.   Tämän työjärjestyksen määräykset eivät missään suhteessa merkitse poikkeusta siitä, mitä Euroopan unionin toiminnasta tehdyssä sopimuksessa ja pankin perussäännössä määrätään.